Anno Domini millesimo quadringentesimo quadragesimo tertio, statuta sunt haec apud Cistercium, die vigesima septima mensis maii, in Cisterciensis Ordinis Capitulo generali. ORATIONES 1.  Pro sanctissimo… *etc. ut in anno* 1431. 2.  Pro christianissimo domino nostro domino Carolo Francorum rege… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro reverendissimo in Christo patre ac domino, domino cardinali Placentino, quondam nostri Ordinis protectore, cuius anima Deo vivat, dicatur in singulis monasteriis Ordinis universi una missa solemniter pro defunctis infra proxime futurum eiusdem Ordinis Capitulum generale. 6.  Pro felicis… *etc. ut in anno* 1425. DIFFINITIONES GENERALES. 7.  Cum Ordo noster… contributionem novem millium florenorum… *etc. ut in anno* 1411, *n°* 7. 8.  Capitulum generale ordinat, quod moneantur abbates et personae Ordinis sub comminatoria excommunicationis poena, ne tunicas nigras amplius deferant. 9.  Cum praesens generale Capitulum Domino nostro Sanctissimo Pontifici reverenter supplicare intendat, ut reverendissimum in Christo Patrem Dominum Azorinensem, Sacrosanctae Romanae Ecclesiae presbyterum cardinalem, Ordini nostro det in benevolum protectorem, omnibus personis Ordinis ut pro eius statu felici rogent, exhortatur et iniungit. [DIFFINITIONES] SPECIALES. 10.  Committit generale Capitulum abbati de Berola, quatinus recipiat resignationem abbatialis dignitatis abbatis moderni monasterii Sanctae Fidis, si resignare voluerit, non obstantibus quibuscumque ordinationibus praefati Capituli generalis. 11.  Conceditur per generale Capitulum quod frater Bernardus Doliet, conversus monasterii Sanctae Fidis, possit effici monachus, absque tamen sacrorum ordinum susceptione. 12.  Citationem quam abbas de Claritate Dei ad instantiam abbatis de Bella brancha contra et adversus abbatem de Barbello decreverat, volendo eum trahere usque ad civitatem Turonensem, generale Capitulum declarat esse nullam, inhibetque de cetero eidem ac aliis commissariis per Ordinem deputatis ne tantos abusus praesumant attentare. 13.  Dominis abbatibus de Firmitate, de Claravalle, de Morimundo, s. th. pr., et domino Pontigniaci, de Maceriis, de Valle Beatae Mariae et de Ursicampo, s. th. pr., de Prulliaco, de Dunis, de Villari in Brabantia, de Alna, de Caritate et de Caricampo committitur per generale Capitulum et eorum cuilibet, quatinus omnes et singulas utriusque sexus personas regulares Ordinis, quas in quibuscumque pecuniarum summis et rebus aliis repererint obligatas monasterio Cisterciensi, *etc. ut in forma consueta*. 14.  Ad idem committitur abbatibus de Rippatorio et de Longovado, pro monasterio Claraevallis. 15.  Ad idem committitur abbati de Bullione pro domino de Balerna et suo conventu, contra abbatissam de Onans. 16.  Ad idem committitur abbatibus de Pontigniaco, de Prulliaco et de Barbello, pro monasterio de Ioyaco. 17.  Ad idem committitur abbatibus de Valle Nostrae Dominae s. th. pr., de Ioyaco et de Barbello, pro abbate et monasterio Prulliacensi. 18.  Ad idem committitur abbatibus de Prulliaco, de Fonte Ioannis et de Ioyaco, pro domino et conventu de Pontigniaco. 19.  Ad idem committitur abbatibus de Valleclara et de Valle Regis, pro abbate et monasterio Igniacensi. 20.  Ad idem committitur domino Morimundi, s. th. pr., de Crista et de Caroloco, pro abbate et monasterio Clariloci. 21.  Ad idem committitur domino abbati de Pontigniaco et abbati de Valle Sanctae Mariae, s. th. pr., et de Vallibus Sernay, pro abbate et monasterio de Caduino, et cuilibet in solidum. 22.  Ad idem committitur domino Morimundi de Crista et de Caroloco, pro abbate et monasterio de Dulcivalle. 23.  Generale Capitulum cum fratre Ioanne de Ternereya, professo monasterii de Vallibus in Ornesio, dispensat benigniter ut non obstante quod semel habitu regulari dimisso per tres annos vel circa in saeculo vagabundus apostatando, ad omnes actus Ordinis legitimos atque dignitates, quia poenitentiam sibi super hoc iniunctam humiliter peregit, his non obstantibus promoveatur et restituatur, abbatiali dignitate seclusa. 24.  Super supplicatione fratris Michaelis de Congniaco, monachi monasterii de Maceriis professi et sacerdotis, petentis quod super apostasia per ipsum duobus annis per saeculum evagando perpetrata, habitu regulari dimisso, ad omnes Ordinis gradus et honores rehabilitetur, Capitulum generale sibi concedit, seclusa tamen abbatiali dignitate. 25.  Resignationem et renuntiationem fratris Ioannis de Crepicordio, nuper abbatis monasterii de Vaucellis, ab abbatiali dignitate dicti monasterii nec non electionem, installationem et confirmationem die tertia mensis augusti anno Domini 1442, de persona fratris Arnulphi de Ara, tunc monachi expresse professi monasterii de Laude, in abbatem praefati monasterii de Vaucellis per dominum *Claraevallensem* factas et celebratas, *etc. ut in forma consueta*. 26.  Abbates Ordinis qui miserunt excusationes vel fecerunt se excusari de non veniendo ad praesens Capitulum generale excusantur ista vice, alii vero qui non venerunt et potuerunt venire nec fecerunt se excusari, denuntiantur incurrisse censuras Ordinis contra non venientes ad ipsum Capitulum in statutis Ordinis promulgatas, praecipiendo nihilominus praesentibus abbatibus, quatinus eos citent aut citari faciant ad proximum Capitulum generale. 27.  Praesens Capitulum generale cum fratre Ioanne de Thybmonte, professo monasterii de Cheminione, super apostasia et irregularitate per ipsum triennio vel circa per saeculum evagante, habitu regulari dimisso, divinisque se immiscendo, perpetratis, pro quibus iniunctas sibi poenitentias humiliter sustinuit, misericorditer dispensat, ut praemissis non obstantibus, ad omnes Ordinis actus legitimos restitui valeat et promoveri, seclusa tamen abbatiali dignitate. 28.  Cum ad notitiam generalis Capituli pervenerit, quod abbas Populeti occupet seu occupare nitatur iniuste et indebite certos redditus pertinentes monasterio de Sanctis Crucibus in civitate Ilerdensi, ipsum Capitulum committit abbatibus de Benifassano et de Verola quod se super hoc informent, et auditis partibus ministrent eisdem iustitiam, in plenaria Ordinis potestate. 29.  Contributionis quotam monasterio Albaeripae pro annis moderno et immediate sequenti impositam vel imponendam, praesens generale Capitulum, attenta bonorum dicti monasterii tenuitate, moderatur ad medietatem et reducit. 30.  Ad idem pro monasterio de Vallibus in Ornesio. 31.  Ad petitionem abbatis Albaeripae cum fratre Pariseto de Lingonis, monacho et sacerdote sui monasterii, dispensatur misericorditer, ut non obstante apostasia, quam semel *pro tres* vel quatuor menses apostatando per saeculum habitu regulari dimisso noscitur incurrisse, super quo iniunctam sibi poenitentiam humiliter peregit, ad omnes dicti Ordinis actus legitimos, inclusa etiam abbatiali dignitate, promoveri valeat et admitti. 32.  Abbatibus de Novali Sanctae Mariae et de Lapide Sancti Michaelis per generale Capitulum committitur visitatio, provisio et gubernatio monasterii monialium Sanctae Catherinae in Ysenaco, Maguntinae dioecesis, et quod a dicto monasterio expellant quemdam sacerdotem saecularem, qui se dicit praepositum illius monasterii, quodque restituant abbatissam si iniuste fuerit deposita, in plenaria Ordinis potestate. 33.  Abbati de Maceriis, s. th. pr., sub gravissimis poenis praecipit generale Capitulum, quia a pluribus annis circa monasterium de Stulzelbrune sibi immediate subiectum minime fuit visitatum, quatinus ipsum monasterium quantocius fieri poterit, per se vel per alium visitet aut visitari faciat. 34.  Praecipitur abbatibus de Walkenrede et de Walkenrode per generale Capitulum, quatinus privent [sua pensione] abbatem seniorem de Amelungesburne, in plenaria Ordinis potestate. 35.  Praecipitur domino de Claravalle, s. th. pr., quatinus monasteria in Dania et Suecia sibi subdita per se vel per alium quantocius fieri poterit visitet aut visitari faciat. 36.  Quia quidam frater Balthasar, olim abbas in Czentia, est rebellis et inobediens Ordini, ac etiam per dominum Morimundi, s. th. pr., propter sua demerita excommunicatus extitit, Capitulum generale ipsum excommunicatum denuntiat et ab omnibus Ordinis personis praecipit evitari seu cum eodem quoquomodo conversari. 37.  Ad instantiam inclytorum principum, dominorum comitum Wurtemberg conceditur per praesens generale Capitulum quatinus monasterium monialium Vallis Sanctae Mariae, alias Frawenzimmer cognominatum, transmutetur ad monasterium de Cuulbach [*Kirchbach*] alias Ordinis Sancti Benedicti, nunc autem Ordini nostro per eosdem principes emptum ac eidem incorporatum, quodque ibidem moniales praedicti loci collocentur sub eisdem observantiis sub quibus nunc in praedicto monasterio vivunt, ita etiam quod in ipso monasterio deputetur aliquis sacerdos de Ordine divina ibidem celebraturus, conceditur insuper quod praefati principes aliqua bona mobilia extra sua dominia constituta transmutare, alienare vel vendere, ac in alia bona super quibus omnibus dantur inspectores domini abbates de Salem et de Fonte Regis. 38.  Ad supplicationem abbatis de Bonarequie, attenta sui corporis invaletudine et quod iam ultra quinquaginta annos rexit laudabiliter suum monasterium, Capitulum generale sibi confert in manus sui patris abbatis ipsum monasterium suum resignare. 39.  Praecipitur abbati de Fonte frigido per generale Capitulum, quod compellat abbatem de Populeto sub censuris Ordinis ad mittendum duos scolares ad studium Parisiense infra festum sancti Remigii proxime futurum, cum debitis provisionibus, et si, quod absit, neglexerit, compellat eum ad solvendas expensas quas ipsi scolares fecissent in dicto studio per annum studendo. Cum hoc etiam moneatur idem de Populeto ad tradendum praefato de Fonte frigido certa privilegia, quae habet contra privilegia Ordinis communia, praesentanda postmodum generali Capitulo futuro ; quod si non fecerit ad ipsum Capitulum citetur, visurus et auditurus quod per praefatum Capitulum contra eum concludetur. 40.  Mandatur per Capitulum generale abbati de Ponte oltrani ut abbates de Moroliis, de Castellariis, de Gratia Dei in Britannia, de Fonte morum, de Sancto Albino, de Ré et de Pratea et quemlibet ipsorum compellat ad mittendum scolares ad studium Parisiense, cum debitis provisionibus hinc ad festum sancti Remigii proximum, sub censuris Ordinis et poena solutionis expensarum in duplo, quas ipsi scolares fecissent in ipso studio per annum stando, citetque praefatum abbatem de Sancto Albino ad proximum generale Capitulum. 41.  Venditiones certi molendini et quarumdam decimarum per abbatem de Populeto novissime factas, Capitulum generale revocat et annullat. 42.  Generale Capitulum cum fratre Nicolao de Ciresovilla, monacho de Theoloco, dispensat benigniter, ut non obstante quod apostatavit per undecim annos vel circiter, habitu regulari neglecto, per saeculum vagando, ad omnes legitimos actus Ordinis atque dignitates, quia tamen poenitentiam iniunctam sibi super hoc humiliter peregit, his non obstantibus promoveatur et restituatur, abbatiali dignitate seclusa. 43.  Generale Capitulum committit domino de Morimundo et de Berola ac cuilibet eorum in solidum, quatinus se informent de sententia lata per abbatem de Populeto contra fratrem Berengarium Vich, pro abbate Vallisdignae se gerentem, ipso tamen audito, et ipsam confirment aut infirment secundum quod repererint faciendum. 44.  Domino Pontigniaci per generale Capitulum committitur ut renuntiationem fratris Ioannis Dencre, novissime abbatis monasterii Fontis Ioannis, in manus patris eiusdem monasterii factam, et provisionem de persona fratris Ioannis Clarim, pro nunc abbatis eiusdem monasterii factam et concessam, ratificat, approbat et confirmat in plenaria Ordinis potestate. 45.  Committitur domino de Morimundo reformatio omnium et singulorum monasteriorum et personarum Ordinis, utriusque sexus, per totam nationem hispanicam, et per nonnullas dioeceses postmodum declarandas, continuando etiam commissionem alio anno sibi commissam. 46.  Inhibetur omnibus abbatibus et singulis personis Ordinis sub poena excommunicationis, ne de cetero quemdam fratrem Hemericum Hervei recipiant, seu in monasteriis et locis Ordinis vel alibi secum quovismodo conversentur. 47.  Electionem, installationem, confirmationem et translationem die prima mensis ianuarii anno Domini 1443 de persona fratris Francisci Rog, nuper abbatis monasterii de La Real, nostri Cisterciensis Ordinis, in abbatem monasterii de Sancto Bernardo extra muros Valentinos eiusdem Ordinis, canonice factas, *etc. ut in forma consueta*. 48.  Electionem, installationem et confirmationem die 24 mensis aprilis anno Domini 1443 de persona fratris Ioannis Lenegio, in abbatem monasterii de Campo Sanctae Mariae nostri Cisterciensis Ordinis canonice, *etc. ut in forma consueta*. 49.  Praecipitur abbati de Prulliaco, patri visitatori monasterii de Valle lucenti, quatinus castiget et corrigat iuxta Ordinis nostri statuta, fratrem Petrum Bellemonstre, monachum praefati monasterii, pro eo quod certas iniurias intulit domino Pontigniaci. 50.  Confirmantur per hoc generale Capitulum omnes diffinitiones anno praeterito in Capitulo generali editae, praeter illam quae concernit processum abbatum de Grandisilva et de Fonte frigido, quoad poenas in eumdem de Grandisilva inflictas et in eadem contentas. 51.  Supplicationem per dominum de Firmitate praesenti generali Capitulo factam, per quam supplicavit quod homines commorantes in villa Sancti Ambrosii, qui sunt servilis conditionis, monasterio de Firmitate efficerentur liberi et affranchisarentur, ipsum Capitulum non admittit sed omnino reiecit. 52.  Praecipit generale Capitulum fratri Ioanni de Crepicordio, quatinus domum pertinentem monasterio de Vaucellis sitam in oppide de Crepicordio, in qua consueverunt bona monasterii praedicti reponi, dum tamen altera sibi assignetur infra dictum oppidum, eidem monasterio restituat, reddatque computationes suae administrationis et debita declaret pro tempore quo abbatizavit ; si vero secus fecerit, de pensione sibi per suum patrem abbatem facta nihil recipiat ; committiturque abbati de Boheriis, quatinus praesentem diffinitionem eidem fratri Ioanni intimet et ostendat. 53.  Committitur abbati de Grandisilva, s. th. pr., quatinus compellat sub censuris Ordinis ad mittendum scolares ad studium Tolosanum, abbates videlicet de Bolbona duos, de Gimundo unum, de Bardonis unum, de Scala Dei unum, de Bellapertica unum, de Candelio unum, hinc ad festum sancti Remigii proximum, cum debitis provisionibus. 54.  Citentur per abbatem de Fonte frigido ad futurum generale Capitulum abbates de Populeto, de Sanctis Crucibus, de Valle digna ad respondendum ad omnia et singula quae eis obiicientur per promotorem causarum praefati Capituli. 55.  Iniungitur per praesens generale Capitulum domino de Firmitate, s. th. pr., patri visitatori de Maceriis, ut abbati praefati monasterii, s. th. pr., sub censuris Ordinis inhibeat, ne aliquibus ecclesiasticis aut saecularibus personis grossa ligna nemorum eiusdem monasterii ad construenda torcularia vendat aut concedere praesumat. 56.  Praecipit Capitulum generale abbati de Dunis sub censuris Ordinis, ut mittat fratrem Gerardum Doulcis, religiosum praefati monasterii, ad collegium Sancti Bernardi Parisius, cum debitis provisionibus infra festum sancti Remigii proximum, illuc studeat ac in moribus et scientia proficiat ; quia vero ipsum Capitulum eumdem fratrem Gerardum sic habet propter sua merita recommissum, quod vult eum in praedicto studio retinere, idcirco in eodem studio ipsum retinet in plenaria Ordinis potestate. 57.  Electionem, installationem et confirmationem die 27 mensis martii anno Domini 1442 de persona fratris Iacobi de Meldis in abbatem monasterii Longipontis, nostri Cisterciensis Ordinis canonice, *etc. ut in forma consueta*. 58.  Ad supplicationem domini de Claravalle, s. th. pr., petentis quod monasterium monialium de Lezinis convertatur in monasterium monachorum, quodque frater Thomas de Rothomago, monachus Claraevallis, efficiatur abbas praefati monasterii de Lezinis, Capitulum generale vult, quod si possit ibidem esse conventus monachorum, confirmetur provisio facta de persona eiusdem fratris Thomae. 59.  Appunctuamentum inter abbatem et conventum monasterii de Laude ac abbatissam et conventum monasterii monialium de Biloca factum committitur domino Cisterciensi confirmandum, de plenaria Ordinis potestate. 60.  Electionem, installationem et confirmationem diebus 25 mensis ianuarii ac 28 mensis martii anno Domino 1442 de persona fratris Guillelmi Guerini in abbatem monasterii Vallislucentis nostri Cisterciensis Ordinis canonice, *etc. ut in forma consueta*. 61.  Electionem, installationem et confirmationem 6 ianuarii anno Domini 1442, de persona fratris Ioannis de Hirsperg in abbatem monasterii de Cella Sanctae Mariae nostri Cisterciensis Ordinis canonice, *etc. ut in forma consueta*. 62.  Electionem, installationem et confirmationem 11 die mensis februarii anno Domini 1443 de persona fratris Vincentii in abbatem monasterii de Aurora, nostri Cisterciensis Ordinis canonice, *etc. ut in forma consueta*. 63.  Electionem, installationem et confirmationem 3 die mensis ianuarii anno Domini 1442 de persona fratris Petri de Sancto Secano in abbatem monasterii de Quinciaco nostri Cisterciensis Ordinis canonice, *etc. ut in forma consueta*. 64.  Fratres Ioannes Boërii et Iacobus de Lanis contendentes super abbatiatu de Caduino, occasione processus agitati inter ipsos ratione contentionis praedicti abbatiatus submiserunt se Ordini, et quod coram alio iudice non litigabunt occasione praedicta, quam coram deputatis ipsius Ordinis ; ad quae audienda et postmodum ad proximum generale Capitulum referenda sunt deputati dominus de Firmitate et abbas de Maceriis, s. th. pr. 65.  Committitur domino de Morimundo, s. th. pr., quod cum transierit per partes Arragoniae, informet se si abbas de Vallebona fuerit iuste per abbatem Fontis frigidi depositus. Si vero iuste, remaneat depositus, sin autem restituatur per praefatum dominum ad monasterium antedictum, auctoritate generalis Capituli. 66.  Processibus quos abbas de Grandisilva et de Fonte frigido inter se habebant, coram dominis Diffinitoribus omnino renuntiaverunt iidem abbates, ac remanserunt concordes et pacifici ; idcirco praesens generale Capitulum hanc concordiam ratificat et approbat inhibendo eisdem et cuilibet ipsorum sub censuris Ordinis, ne ipsi de cetero super praemissis aut ex eisdem quovismodo dependentibus molestare, iniuriari vel inquietare alterutrum praesumant. 67.  Cum omnis corporis naturalis vel mystici sanitas et pulchritudo in membrorum unione et conformitate consistit, quapropter primi Ordinis patres sancte, pie et iuste constituerunt, ut in cantu, vestitu, cerimoniis, ceterisque observantiis regularibus uniformitas per totum Ordinem observaretur, a qua multi patres discesserunt, quapropter praesens Capitulum sub poena depositionis praecipit abbatibus, prioribus et regimini praesidentibus Ordinis universi, quatinus efficaciter laborent ut ipsi et sui religiosi in praemissis se habeant secundum morem hactenus in Cistercio observatum. 68.  Item, quia monachorum approbatio vel reprobatio ad abbatem et conventum pertinere dignoscitur, omnes rehabilitationes hucusque impetratas vel imposterum impetrandas, sive a Capitulo generali sive a quocumque alio sine consensu et scitu propriorum abbatum, praesens Capitulum cassat, annullat et revocat tanquam subreptitie impetratas, nisi impetrantes causas legitimas allegaverint coram abbate et conventu, quare ita rehabilitari debeant. 69.  Item, quia qui potiora bona potioresque honores ab Ordine recipiunt, plus Ordini deservire tenentur, districtius inhibet praesens Capitulum generale abbatibus et regimini praesidentibus Ordinis universi, ne aliquem promoveant ad gradum quemcumque etiam in quacumque scientia, nisi prius coram toto conventu solemniter iuraverit, se nunquam proprium monasterium relicturum sine licentia proprii abbatis vel Capituli generalis petita pariter et obtenta, iurabitque quod nunquam super iuramento per ipsum praestito impetrabit dispensationem et si per alium fuerit dispensatio impetrata quod ipse non utetur, excepto si fuerit in abbatem alicuius monasterii canonice electus ; simile iuramentum tenebuntur praestare infra mensem postquam praesens diffinitio ipsis fuerit praesentata omnes iam promoti, aliter mense transacto quousque iuraverint, nullam in conventu vocem habebunt et nihilominus poenam sustinebunt levis culpae. 70.  Exhortatur praesens Capitulum generale omnes abbates Ordinis, ne de cetero aliquos monachos ad generale Capitulum mittant sine cuculla et quantum erit eis possibile. 71.  Item, quia Ordinis honor maxime ex graduatis dependet, praesens Capitulum dat omnimodam potestatem provisoribus collegiorum Ordinis in generalibus universitatibus constitutorum praesentandi, promovendi ad gradus habendos scolares ibidem studentes, secundum modum et formam in collegio Sancti Bernardi Parisius hactenus observatam, et tenebuntur abbates huiusmodi promotis et promovendis refundere expensas competentes, sub Ordinis formidabilibus poenis, supposito quod iuramenta solita prius iurent. 72.  Item, quia ex pensionibus abbatibus cedentibus assignatis multa scandala et gravamina hactenus in Ordine sunt consecuta, talibus cupiens obviare, praesens generale Capitulum omnes pensiones cuicumque abbati, quantumcumque bene merito, assignatas 50 florenos renenses excedentes ad 50 dumtaxat reducit, residuum cassando et annullando, ipsis abbatibus cedentibus sub poena excommunicationis latae sententiae inhibendo ne maiorem pensionem virtute quarumdam litterarum vel pactionum a quocumque impetratarum exigere praesumant. 73.  Item, quia propter bonum pacis observandum dudum sancte et pie inter fratres Cartusienses et Ordinem nostrum fuit sancitum et decretum, quod nullum de Ordine ipsorum recipere deberemus sine ipsorum licentia, nec ipsi de nostris, quibus non obstantibus in eiusdem Ordinis nostri praeiudicium et magnum scandalum ipsi fratres Cartusienses plures de nostris recipiunt, quare praesens Capitulum sub poena depositionis inhibet abbatibus Ordinis universi ne, sine licentia eiusdem Capituli generalis, alicui conferant licentiam se transferendi ad quemcumque Ordinem alium, etiam Cartusiensem, abbatibus Ordinis universi praecipiendo, quatinus omnes aliter se transferentes apostatas fore palam et publice denuntient, domino Cistercii committendo, quatinus super hoc priori maioris Cartusiae scribat. 74.  Item, quia ex studiorum debito regimine non modicus Ordinis honor dependet, quapropter in locis insignibus studia fundantur et fructificant ; igitur praesens Capitulum generale concedit abbatibus Missenae et Thuringiae, quod sibi comparent vel alias acquirent et Ordini incorporent unam domum in civitate Erphundensi pro studentibus eorum, ad quam domum omnes abbates suos scolares mittere tenebuntur, qui per antea tenebantur ad studium Libciense mittere, conceditque ipsum Capitulum studentibus ibidem commorantibus, quod possint uti privilegiis, quibus studentes in aliis universitatibus utuntur, abbati de Walkenrede committendo visitationem et totalem dispositionem et regimen praedictae domus cum potestate ibidem provisorem instituendi et abbates compellendi sub censuris Ordinis, ut ibidem suos scolares mittant et teneant, potestati tamen generalis Capituli derogare praesens Capitulum non intendit, quominus in eodem studio et aliis de provisoribus providere possit. 75.  Diffinitionem anno praeterito editam super citatione abbatum noviter promotorum, videlicet a quinque annis et citra, praesens Capitulum innovat et ratificat, omnes tales abbates in praesenti Capitulo non comparentes nec per se nec per suos, nisi in proximo Capitulo compareant, ipso facto suspendens ab omni administratione spirituali et temporali, declarans etiam omnes abbates, qui in proximo Capitulo interesse debent, nisi in ipso comparuerint secundum formam statutorum, poenas in ipsis statutis contentas incurrisse, nisi alias fuerit cum ipsis dispensatum. 76.  Sororem Emangardam dudum in Fristoff abbatissam, propter suas rebelliones et inobedientias praesens Capitulum excommunicatam denuntiat et privat ab omni pensione sibi assignata, mandans domino Morimundi, quatinus diligenter laboret, ut praedicta soror desistat ab infestatione suae abbatissae, ipsam, si opus est, a proprio monasterio eliminando cum invocatione, si opus sit, brachii saecularis. 77.  Abbatem de Alta silva, suo Ordini rebellem et inobedientem, praesens Capitulum citat ad comparendum peremptorie et personaliter ad proximum Capitulum generale, visurum et auditurum processum contra ipsum fieri usque ad sententiam depositionis inclusive, vel allegaturum causam quare ita fieri non debeat, mandans abbati de Belloprato, quatinus praesentem diffinitionem sibi intimet. 78.  Omnibus et singulis abbatibus regni Poloniae sub poenis inobedientiae praecipit praesens Capitulum generale, quatinus fratrem Nicolaum Grot moneant ut ab molestatione et ab infestatione abbatis de Comproninna cesset, quod si facere distulit, ipsum capiant et carceribus mancipent usque ad nutum Capituli generalis, offert tamen se Capitulum ad administrandum sibi iustitiam quotiescumque requisitum fuerit. 79.  Sororem Ioannam, abbatissam de Sancta Hoilde, prope Barrum Ducis, propter suas rebelliones et inobedientias, praesens Capitulum excommunicatam fore denuntiat et suspendit ab omni administratione sui monasterii, a quibus sententiis absolvi non poterit, nisi prius humiliata fuerit et ordinationes sibi per dominum Morimundi factas tenere promittat, mandans sub poena excommunicationis abbati de Insula Barrensi, quatinus praesentem diffinitionem celerius executioni demandet ipsamque abbatissam, si in sua rebellione perseveraret, non formidet de monasterio expellere, etiam si opus fuerit invocato brachio saeculari. 80.  Secundum diffinitiones dudum salubriter editas, praesens Capitulum districte praecipit abbati de Ponte Oltrani, quatinus diligenter se informet de controversia et lite pendentibus inter fratres Guillelmum Kaerguien ex parte una et fratrem Ioannem Rondeau ex alia parte, super abbatiatu de Lanvaulx, et quod fructus eiusdem monasterii sequestret in manibus alicuius de conventu, qui eidem provideat, ambas partes citando personaliter et peremptorie cum debitis protestationibus ad proximum Capitulum generale, ad audiendam sententiam diffinitivam super ipsorum controversia dari et ad respondendum omnibus et singulis quae contra ipsos per promotorem causarum proponentur. Eidem abbati de Ponte Oltrani praecipitur, quatinus per se vel suum nuntium citet ad proximum Capitulum generale abbates de Villa nova, de Precibus, de Sancto Albino, de Melereyo, de Claromonte, de Bellabrancha, de Morolis, de Castellariis, de Ré, de Veteri villa et generaliter omnes abbates in comitatu Pictaviae constitutos, responsuros ad omnia, quae per promotorem causarum contra ipsos et ipsorum quemlibet proponentur. 81.  Translationem prioratus monasterii in Hosten factam per abbatem Campensem, virtute commissionis sibi datae per abbatem Morimundi, praesens Capitulum confirmat, ratificat et approbat secundum modum et formam in processu super hoc confecto contentas, sub poena inobedientiae et aliis gravioribus poenis, omnibus et singulis dicti prioratus regularibus personis, quatinus non solum in hoc sed et in omnibus aliis pareant et obediant. 82.  Electionem, confirmationem et installationem per abbatem de Buxeria, Andegavensis dioecesis, commissarium domini Cisterciensis, de persona fratris Vincentii Kaerleau, in theologia baccalarei formati, die 12 mensis aprilis anno Domini 1442 factam, prout in decreto cui praesentes annectuntur, praesens Capitulum approbat, omnes defectus, si qui in eisdem electione, confirmatione et installatione reperti fuerint supplendo, ipsum etiam fratrem Vincentium absolvens omnibus sententiis quas incurrit communicando vel confirmationem accipiendo a fratre Gemerico, intruso in monasterio de Oratorio, et secum dispensando de irregularitatibus, si quas occasione huiusmodi sententiarum incurrerit. 83.  Attenta monasterii de Brunbach paupertate et eiusdem monasterii abbatis senio, per generale Capitulum excusatur idem abbas et monasterium hinc ad quinquennium ab habendum studentem, et a via Capituli generalis. 84.  Similiter attento senio abbatis de Ebraco et viarum discrimine, a via generalis Capituli benigniter supportatur. 85.  Item, quia crescente hominum malitia augmentandae sunt poenae, praesens Capitulum generale inhibet sub poena conspirationis confessoribus Ordinis universi ne proditores et diffamatores suorum superiorum audeant absolvere, quousque suarum detractionum venena revocaverint, quae animo nocendi in alios transfuderunt et si super hoc publice convicti fuerint, ipso facto sunt inhabiles usque ad nutum Capituli generalis ad omnes gradus legitimos, voces et dignitates Ordinis universi. 86.  Item, quia ex conventuum divisione multa mala oriuntur, sub poena conspiratorum inhibet praesens Capitulum generale, ne aliquis conventus vel pars eius convocetur a quoquam ad tractandum vel concilium habendum, sine mandato proprii abbatis, ipso praesente, aut nisi de licentia vicem sui gerentis in eius absentia, et hoc dum illius reditus sine damno monasterii convenienter nequit expectari. 87.  Omnibus et singulis Ordinis abbatibus per generale Capitulum sub gravissimis poenis inhibetur, ne suos monachos et religiosos, quacumque de causa, de suis monasteriis emittant, si ibidem eos poterint commode corrigere ; quod si nequiverint, ad aliquod eiusdem Ordinis certum monasterium et determinatum et infra tempus in diffinitionibus Ordinis praefixum, teneantur destinare. 88.  Omnes gratias et diminutiones contributionum per generale Capitulum aut dominum Cisterciensem modernum seu praedecessores suos, cuicumque Ordinis abbati usque ad praesens factas et diminutas, praesens generale Capitulum revocat, cassat et annullat, statuens ordinationes et diffiniens omnes et singulos eiusdem Ordinis abbates ad antiquas taxas a modo obligari et teneri sub poenis in statutis contentas. 89.  Confirmando diffinitionem anno praeterito in Capitulo generali contra abbatem de Bellavalle editam, praesens Capitulum vult, quod ipse de Bellavalle non utatur quacumque potestate erga subdita monasteria de Bellavalle, nec quod aliquis eidem abbati quovis modo obediat, citatur nihilominus idem abbas ad futurum generale Capitulum, responsurus ad ea quae per promotorem causarum ipsius Capituli sibi obiicientur, sub poena privationis abbatialis dignitatis. 90.  Capitulum generale diffinit, quod nullus monachus Ordinis, sit abbas, cellerarius, procurator aut rentarius, aliquos saeculares faciat citari coram quocumque iudice. 91.  Permittitur… per generale Capitulum quod recipiant aut… possint omnes et singulas resignationes in suis generationibus, in plenaria Ordinis potestate (*sic*). 92.  Diffinitionem Capituli generalis dudum salubriter editam super loco graduatorum, praesens generale Capitulum innovat, ratificat et confirmat, declarando, quod provisor collegii Sancti Bernardi Parisiensis locum immediate habeat post abbatem, in omnibus et singulis monasteriis Ordinis, deinde magister in theologia, postmodum baccalareus formatus immediate subsequantur. 93.  Abbatibus de Walkenrede et de Walkenrode per generale Capitulum committitur, ut si iurisdictionem et alia pertinentia monasterio de Hegna in villa de Waldenstorf expediens fuerit secundum statuta Ordinis vendere, cambire et alienare, et in alios bonos usus seu bonorum magis utilium emptionem commutare, facultatem et licentiam concedant in plenaria Ordinis potestate. 94.  Abbati monasterii de Hegna, propter nimiam sui monasterii paupertatem, a via generalis Capituli, usque ad quinquennium, per generale Capitulum supportatur. 95.  Generale Capitulum plenissime informatum quod in monasteriis de Sanctis Crucibus, de Populeto, de Valle digna, de Sancta Fide, de Petra et aliis plurimis in dominiis illustrissimi regis Arragonum constitutis, abbates, monachi et conversi contra morem et statuta Ordinis albis utantur scapularibus, eisdem abbatibus, monachis et conversis, sub excommunicationis latae sententiae poena, praecipit et mandat idem generale Capitulum, quatinus infra festum Omnium Sanctorum proxime futurum, dimissis eisdem scapularibus albis, nigra deferant, decernens ex nunc pro tunc excommunicatos omnes et singulas Ordinis personas, quae in praemissis per se vel per alium directe vel indirecte praestabunt impedimentum, mandando de Grandisilva et de Fonte frigido abbatibus et eorum cuilibet in solidum, quatinus praesentem diffinitionem praefatis abbatibus nuntient et significent, et ad observandum viriliter compellant in plenaria Ordinis potestate. 96.  Pensionem seniori abbati monasterii de Hegna alias assignatam tanquam excessivam, praesens generale Capitulum ad summam decem florenorum reducit, eidem seniori sub poena excommunicationis latae sententiae inhibendo, ne idem senior maiorem summam ab ipso abbate de Hegna amodo exigere praesumat. Eidem abbati de Hegna committens eidem Capitulum, ut omnes et singulos Ordinis apostatas circa suum monasterium evagantes excommunicare, incarcerare et punire possit, invocando etiam si opus fuerit auxilium brachii saecularis. 97.  Consideratis monasteriorum de Rippatorio, de Moris et de Longovado penuriis, ac bladorum aliorumque fructuum huius anni modicitate, aliisque oneribus quam plurimis quibus, proh dolor ! ipsa monasteria subiacent, idcirco generale Capitulum misericorditer cum eisdem eorumque abbatibus et officiariis dispensat, ne contributiones ipsas pro anno praesenti impositas solvere teneantur. 98.  Ad idem pro abbate et monasterio Signiacensi. 